**Štefan Príboj** (\* 2. máj 1894, Budapešť – † 27. október 1957, Žilina) bol slovenský futbalista a tréner.

Kariéra
-------

Štefan Príboj sa narodil v Budapešti, kde sa presídlili jeho rodičia z Kysúc. S futbalom začínal v malom klube Törekvés, no už ako 16-ročný hral za slávny UTE (Újpest), jeden z najúspešnejších maďarských klubov. V maďarskej lige debutoval 24. mája 1914 proti Budapesti AK, v zápase strelil svoj prvý ligový gól z pokutového kopu. Prvý hetrik dosiahol v úvodnom kole sezóny 1916/17 proti Vasasu Budapešť (3:1), v sezóne 1917/18 bol už s 18 gólmi najlepším strelcom UTE a štvrtým v lige, keď dokázal skórovať v ôsmich zápasoch v sérii. V ročníku 1921/22 bol tretím najlepším strelcom ligy s 18 gólmi, 9. apríla 1922 exceloval na ihrisku mestského rivala Kispest, na debakli 8:0 sa podieľal štyrmi gólmi. V sezóne 1922/23 mu 25 gólov vynieslo korunu kráľa strelcov , v zápase proti Zuglói AC strelil všetkých päť gólov svojho mužstva (5:0). V najvyššej maďarskej súťaži odohral 137 zápasov, v ktorých strelil 116 gólov. S mužstvom UTE vybojoval dvakrát titul vicemajstra.

V roku 1923 sa ako 29-ročný vrátil do vlasti svojich rodičov, keď ho sekretár I. ČsŠK Bratislava Alois Sedláček angažoval ako hrajúceho trénera. Mužstvo I. ČsŠK tvorili v tomto období prevažne futbalisti českej národnosti, no Štefan Príboj, prezývaný *Pišta-báči* začal s prestavbou mužstva, pričom sa zameral na slovenských hráčov. Maďarský klub mu však nedal súhlas na prestup do bratislavského klubu, preto prijal ponuku Sparty Praha, kde mal v útoku nahradiť Václava Piláta. Do konca roka 1924 strieľal góly v „rudom" drese, dva presné zásahy zaznamenal aj proti majstrovi Nemecka 1. FC Norimberg (2:3). Z Prahy sa vrátil späť do materského klubu UTE, kde odohral celý rok 1925. 

V roku 1926 získal Príboj česko-slovenské občianstvo a ohlásil prestup do Bratislavy. Maďarský futbalový zväz mu síce povolil nastúpiť 14. marca 1926 vo výbere Bratislavy proti Viedni, aby dvomi gólmi zariadil remízu 2:2 , definitívne oprávnenie obliecť belasý dres I. ČsŠK však dostal až od 12. augusta 1926. Okamžite sa stal vedúcou osobnosťou mužstva, ktoré priviedol v rokoch 1927 a 1930 k dvom titulom amatérskych majstrov Československa. Prvý krát triumfovali belasí po víťazstve 4:2 nad DFC Budweiss (České Budějovice), Príboj razantnou strelou zvyšoval na 3:0 , o tri roky neskôr boli lepší vo finálovom dvojzápase s AFK Kolín 2:2 a 4:2 (v oboch zápasoch dal Príboj gól). V majstrovských rokoch strelil 32 resp. 34 gólov.

Najväčší medzinárodný úspech dosiahol I. ČsŠK v stretnutí s Newcastle United, majstrom Anglicka z roku 1927 a víťazom FA Cupu z roku 1924. 26. mája 1929 v pamätnom zápase rozdrvili anglických profesionálov 8:1 , útok nastúpil v zložení Šoral, Bulla (2 góly), Príboj, Čambal (hetrik), Uher (hetrik). V belasom drese sa tak stretli prvé veľké osobnosti slovenského futbalu Príboj a Bulla, obaja sa dokázali presadiť v zahraničí a svoje skúsenosti odovzdali v prospech nášho najslávnejšieho klubu. 

Na jar 1931 prestúpil Príboj do Žiliny, kde pôsobil ako hráč i tréner do roku 1937. Žilinčania pod jeho vedením vyhrali majstrovstvá Stredoslovenskej župy  a v turnaji o majstra Slovenska obsadili tretie miesto za I. ČsŠK Bratislava a ŠK Rus Užhorod. Príboj sa proti svojmu bývalému klubu presadil hetrikom. Dlho po štyridsiatke si udržiaval obdivuhodnú formu a strieľal góly za žlto-zelených , ešte ako 43-ročný viedol útok Žiliny v divíznom zápase proti VAS Bratislava .

Štefan Príboj, populárny *Pišta-báči* bol jedným z najlepších stredných útočníkov svojej doby , organizátor hry, obávaný strelec a skvelý realizátor pokutových kopov.

Reprezentačná kariéra
---------------------

Počas pôsobenia v UTE reprezentoval Maďarsko, v rokoch 1919 – 1925 odohral šesť medzištátnych zápasov, strelil tri góly. Debutoval 5. októbra 1919 vo Viedni proti Rakúsku. Proti Rakúšanom sa mu darilo aj strelecky, dva góly zaznamenal 24. septembra 1922 vo Viedni pri remíze 2:2 a jeden gól strelil 20. septembra 1925 v Budapešti (1:1). Reprezentačnú kapitolu uzavrel 4. októbra 1925 v zápase s Španielskom (0:1).

Trénerska kariéra
-----------------

V I. ČsŠK Bratislava pôsobil ako hrajúci tréner, popri A-mužstvu sa venoval aj dorastu. V Žiline pokračoval v dvojúlohe hráč-tréner, v samostatnej slovenskej lige viedol Príboj FC Vrútky.

Po tragickej nehode Rudolfa Hanáka ho vymenovali za trénera reprezentácie. V rokoch 1940 - 1941 viedol reprezentačné mužstvo Slovenska v štyroch medzištátnych zápasoch s bilanciou jedna remíza a tri prehry. V premiére na trénerskej lavičke 15. septembra 1940 v Bratislave sa zrodila tesná prehra 0:1 s Nemeckom. V lete 1941 zorganizoval Slovenský futbalový zväz v Kremnici zraz 20 hráčov, ktorý mal preveriť adeptov na reprezentačný dres. Príboj nebol spokojný s fyzickou kondíciou hráčov, čo sa prejavilo v nasledujúcich zápasoch s Chorvátskom (1:1, 2:5). Krátke pôsobenie Príboja pri reprezentácii uzavrela prehra 2:3 v Rumunsku.

Úspechy
-------

* najlepší strelec maďarskej ligy 1922/23 (25 gólov)
* 3. najlepší strelec maďarskej ligy 1921/22 (18 gólov)
* 2× vicemajster Maďarska s UTE Budapešť (1920/21, 1922/23)
* 2× amatérsky majster Československa s I. ČsŠK Bratislava (1927, 1930)
* 2× majster Slovenska s I. ČsŠK Bratislava (1927, 1930)

Pramene
-------

* Eugen Magda: *Základný kameň slovenského futbalu*, OZ Futbalová litera, 2009
* Štefan Mašlonka, Jozef Kšiňan: *Zlatá kniha futbalu na Slovensku*, Šport, 1988
* Týždenník TIP, ročník III. číslo 39/1971

Externé odkazy
--------------

* Štefan Príboj na hlsz.hu
* Sieň slávy ŠK Slovan - Štefan Príboj
* Slávni hráči MŠK Žilina

Referencie
----------

1. ↑   *Kispest-Újpest 0:8* [online]. nela.hu. Dostupné online.
2. ↑   *1922-23 A bajnokság góllövői* [online]. mla.hu. Dostupné online.
3. ↑   *Zuglói AC-Újpest 0:5* [online]. nela.hu. Dostupné online.
4. ↑   *Priboj István* [online]. nela.hu. Dostupné online.
5. ↑   *Sparta porazená v Norimberku* [online]. Slovák, 27. 8. 1924, str.. Dostupné online.
6. ↑   *Príboj v Bratislave* [online]. Slovenský národ, 2. 2. 1926, str. 6. Dostupné online.
7. ↑   *BRATISLAVA (CSL) - WIEN 2:2 (0:1)* [online]. austriasoccer.at. Dostupné online.
8. ↑   *Príboj oprávnený hrať za I.Čs.Š.K.* [online]. Slovenský denník, 13. 8. 1926, str. 4. Dostupné online.
9. ↑   *Majster Slovenska majstrom Českoslov. republiky* [online]. Slovenský denník, 22. 11. 1927, str. 6. Dostupné online.
10. ↑   *I.Čs.S.K. Bratislava druhý raz majstrom republiky* [online]. Slovenský denník, 28. 5. 1929, str. 1. Dostupné online.
11. ↑   *Triumfálne víťazstvo S.K. Bratislavy nad Newcastle United* [online]. Slovenský denník, 27. 8. 1924, str.. Dostupné online.
12. ↑   *PAMÄTNÍ TRÉNERI/Historický prehľad trénerov Žiliny* [online]. mskzilina.sk. Dostupné online.
13. ↑   *Majstrovstvo Stredoslovenskej župy získal opäť ŠK Žilina* [online]. Slovenský denník, 24. 5. 1931, str. 11. Dostupné online.
14. ↑   *I.Čs.S.K. Bratislava-S.K. Žilina 5:3 (3:1)* [online]. Slovenský denník, 28. 7. 1931, str. 4. Dostupné online.
15. ↑   *O body na slovenských hrištiach. Š.K. Žilina-LAFC Lučenec 2:1* [online]. Slovenský denník, 20. 10. 1936, str. 6. Dostupné online.
16. ↑   *ŠK Žilina-VAS Bratislava 3:2* [online]. Slovák, 4. 5. 1937, str. 7. Dostupné online.
17. ↑   *Prehľad vynikajúcich stredných útočníkov* [online]. Slovák, 27. 9. 1936, str. 10. Dostupné online.
18. ↑   *National football team player István Priboj* [online]. eu-football.info. Dostupné online.
19. ↑   *Príboj trénerom národného mužstva* [online]. digitalna.kniznica.info, Slovák, 12. 8. 1940, str. 4. Dostupné online.
20. ↑   *Kremnica slávnostne privítala tréningový tábor SFS* [online]. digitalna.kniznica.info, Slovák, 3. 8. 1941, str. 13. Dostupné online.